
Az előadás-kivonata (200-250 szó):
Vizsgálatunk során fő célkitűzéseink közé tartozott az anya gondoskodással kapcsolatos mentális reprezentációinak és érzelmi életének, valamint a serdülők által észlelt  distresszre adott anyai reakciók hatásainak feltérképezése a serdülők identitásalakulásának folyamatára. A kutatás során fontosnak tartottuk, hogy a szülői – jelen esetben az anyai – oldalt is vizsgáljuk, annak érdekében, hogy komplexebb képet kapjunk a szülő-serdülő kapcsolatról, illetve az identitásalakulást befolyásoló tényezőkről.

Egy-egy kérdőívcsomag került összeállításra serdülők, illetve anyák részére. A serdülők a distresszre adott anyai reakciókkal, az észlelt stresszel, valamint az identitásalakulással kapcsolatban adhattak választ, míg az anyáknál a gondoskodás mentális reprezentációit, az észlelt stresszt és az affektív állapotot mértük. Összesen 52 serdülő és 30 anya kitöltőt sikerült toborozni.

A statisztikai elemzések során a korrelációs eredmények értelmezését egy modell felállítása követte, amelyben az egyik útvonalon látható a serdülő által észlelt stressz hatása az identitásdiffúzióra nézve, másik útvonalon pedig az anya által átélt stressz, az anyai negatív érzelmi állapot és effektív segítés, valamint a distresszre adott anyai reakció identitásalakulásra gyakorolt hatása.

Az eredmények egy hosszútávú kutatás újabb lépcsőfokát képviselik. Általuk átfogóbb képet kaphatunk a szülő-gyermek kapcsolatról, az anyai érzelmi élet serdülők fejlődésére gyakorolt hatásairól. Eddigi eredményeinket a következőkben igyekeznénk nagyobb elemszámú mintával bővíteni.
